Carol Channing sterf | Netwerk24
15 Januarie 2019 15:42
Channing (97) is by haar huis in Rancho Mirage in die Amerikaanse deelstaat Kalifornië aan natuurlike oorsake dood.
Sy het gehore bekoor met haar vlymskerp humor en groot glimlag en sy was die eerste bekende om by die Super Bowl-rustydvertoning op te tree.
Sy het veral haar merk gemaak in van die prominentste Broadway-rolle in die 1940's, 1950's en 1960's.
Sy het 'n Tony-teaterprys as beste aktrise in 'n musiekspel ontvang vir haar rol as Dolly Levi in Hello Dolly!, die karakter wat Barbara Streisand later op die grootskerm sou vertolk.
B. Harlan Boll, haar agent, het haar in 'n verklaring beskryf as een van die oorspronklike pioniers van die bedryf, 'n legende en 'n ikoon.
Channing is die dogter van die koerantmagnaat George Channing en sy vrou, Adelaide.
Sy is op 31 Januarie 1921 in Seattle, Washington, gebore, maar het grotendeels in San Francisco grootgeword.
Haar pa het glo gesê dat sy dogter die wêreld "singend" binnegekom het.
Sy het in 2002 haar memoire Juct Lucky I Guess: A Memoir of Sorts uitgereik.
Sy het haar verhoogdebuut in Never Take No for an Answer in 1941 gemaak. Haar groot deurbraak sou egter kom met die rol van Lorelei in Gentleman Prefer Blondes. Haar vertolking van die lied "Diamonds Are a Girl's Best Friend" het van haar 'n ster gemaak. Marilyn Monroe het dié karakter in die rolprentweergawe vertolk.
Op die silwerdoek het Channing in die rolprent Thoroughly Modern Millie teenoor Julie Andrews en Mary Tyler Moore verskyn. Sy is vir dié rol vir 'n Oscar as beste vroulike byspeler benoem.